Papersnake/gushiwen huggingface dataset:
高宗郊祀前朝享太庙三十首 其三十 还大次用《乾安》。
郊庙朝会歌辞（宋代）

盛德丰功，一祖六宗。钦翼燕诒，禋享是崇。厉意齐精，假庙惟恭。

率礼周旋，福禄来同。
次韵方教采芹亭
方岳（宋代）

山自西来玉作层，千峰住处一溪萦。
宜晴宜雨乍明灭，不是老天无十成。
游愚溪
黄庭坚（宋代）

意行到愚溪，竹舆鸣担肩。
冉溪昔居人，埋没不知年。
偶托文字工，遂以愚溪传。
柳侯不可见，古木荫溅溅。
罗氏家潇东，潇西读书园。
笋茁不避道，檀栾摇春烟。
下入朝阳岩，次山有铭镌。
藓石破篆文，不辨瞿李袁。
嵌宝响笙磬，洞中出寒泉。
同游三五客，拂石弄潺湲。
俄顷生白云，似欲驾我仙。
吾将从此逝，挽牵遂回船。
浪淘沙
沈善宝（清代）

窗外雨潇潇。只在芭蕉。惹人愁思又今宵。寒逼罗帷莲漏永，睡鸭香飘。

把卷费推敲。烟水苕苕。玉人何处数吹箫。二十四桥明月夜，杜牧魂销。
落花
赖绍尧（清代）

匆匆百五好韶光，不信花飞有底忙。一缕香魂随逝水，连天红雨作啼妆。

海棠未见梅行聘，桃树难教李代僵。草就绿章无处诉，含冤我欲问巫阳。

烟雨迷濛夕照昏，满园春色带啼痕。桃花空说三千岁，苦楝刚逢廿四番。

即有綵丝难系命，断无玉琯可回温。茫茫瘴海凭飞渡，可念维摩病掩门。
避寇即事十二首 其九
左纬（宋代）

寂寞空山里，黄昏百怪新。鬼沿深涧哭，狐出坏墙频。

小雨俄成霰，孤灯不及晨。开门谢魑魅，我是太平人。
泊黄檀
郑清之（宋代）

夕阳茅屋占江干，风敛炊烟作暮寒。
閒看月光牛背上，画图添我一樯竿。
虞使君示春日喜雨六绝和韵
程公许（宋代）

入国洋洋颂借留，二年高廪真时收。
可能万物尽吐气，邦伯人人元道州。
水石山居
释斯植（宋代）

静极青山里，松花满石床。
春风思华岳，夜雨梦潇湘。
人影归林薄，猿声出涧长。
心如无别事，同此闭闲房。
破阵子
晏几道（宋代）

柳下笙歌庭院，花间姊妹秋千。记得春楼当日事，写向红窗夜月前。

凭谁寄小莲。

绛蜡等闲陪泪，吴蚕到了缠绵。绿鬓能供多少恨，未肯无情比断弦。

今年老去年。
寻徐道士
张籍（唐代）

寻师远到晖天观，竹院森森闭药房。

闻入静来经七日，仙童檐下独焚香。
杜工部有同谷七歌其辞高古难及而音节悲壮可
王炎（宋代）

有子有子共七人，六子短命一子存。
后固无穷前万古，浮生修短何足论。
天属情钟在我辈，岁月虽久哀如新。
呜呼五歌三叹息，理不胜情难自释。
除日
王十朋（宋代）

蜗舍三年别，夔门两岁除。盆虽具肴簌，傩不是乡闾。

枥马喧新集，桃符换旧书。何如杜陵老，守岁阿咸居。
赠宋尔义北上访兄兼寄其兄尔孚二首 其一
郭之奇（明代）

轻装仍万里，一再未云艰。至性关今古，高情失水山。

独怜原鹡去，空忆渚鸿还。以我良朋叹，为君游子颜。
丙子九月陈村避地三绝
舒岳祥（宋代）

一溪屈曲与山随，要试跻攀脚未衰。
隔岸人家西日外，数株红柿压疏篱。
放船
徐熥（明代）

孤舟回乱石，流水响潺湲。渔网蒹葭外，人烟竹柏间。

断云迷晚渚，残照下秋山。远寺昏钟起，樵歌出谷还。
留浅沙
裘万顷（宋代）

故山岂不好，萧寺亦堪居。
作意多成碍，无心始自如。
钟鱼饱香积，枕簟熟华胥。
但惜诗成后，旁无阿买书。
新凉露坐
金孝纯（清代）

小小盆池皱绿漪，嫩凉庭院晚风宜。人来茉莉香生处，秋在阑干雨过时。

便作东坡瓜子会，更催杜老藕丝词。何当自入名山去，竹几蒲团静与期。
台城
杨备（宋代）

六朝遗迹好山川，宫阙灰寒草树烟。
江令白头归故国，多情合赋黍离篇。
陪诸公携酒山家用壁间韵三首 其三
汪炎昶（宋代）

玉屑辉群彦，衣冠俨数翁。礼严推让际，情洽笑谈中。

物外来真趣，樽前□古风。无端狂态发，从此忆新丰。
次韵龚养正中秋无月三首
范成大（宋代）

去年怪雨无端甚，今岁痴云亦复然。
减却新诗酸却酒，乘除添得一更眠。
感寓三首
戴复古（宋代）

自觉心无愧，何须座右铭。
人将金作坞，吾双石为屏。
年老医难疗，天寒酒易醒。
菊花香到死，不肯就飘零。
永遇乐·次韵辛克清先生
姜夔（宋代）

我与先生，夙期已久，人间无此。不学杨郎，南山种豆，十一征微利。云霄直上，诸公衮衮，乃作道边苦李。五千言、老来受用，肯教造物儿戏？
东冈记得，同来胥宇，岁月几何难计。柳老悲桓，松高对阮，未办为邻地。长干白下，青楼朱阁，往往梦中槐蚁。却不如、洼尊放满，老夫未醉。
紫骝马歌
佚名（隋代）

独柯不成树，独树不成林。念郎锦裲裆，恒长不忘心。
寄柏学士林居
杜甫（唐代）

自胡之反持干戈，天下学士亦奔波。叹彼幽栖载典籍，

萧然暴露依山阿。青山万里静散地，白雨一洗空垂萝。

乱代飘零余到此，古人成败子如何。荆扬春冬异风土，

巫峡日夜多云雨。赤叶枫林百舌鸣，黄泥野岸天鸡舞。

盗贼纵横甚密迩，形神寂寞甘辛苦。几时高议排金门，

各使苍生有环堵。
雨中和张西麓
林尚仁（宋代）

雨声听易厌，况复事关心。终夜不成寐，一春徒费吟。

委红花命薄，重碧酒杯深。何日西湖上，移船系柳阴。
李太傅挽词三首 其二
刘敞（宋代）

报国念推毂，逢忧甘噬脐。孤鸣一垂翅，举俗竞吹赍。

山鬼离居远，灵魂失路迷。天高不可问，愁意日凄凄。
毁邓艾庙
洪咨夔（宋代）

蜀庸无与守，魏吃浪成名。
血已洿砧机，魂犹饕酒牲。
柏溪融雪泻，玉案倚云横。
潴薙莫留迹，山川方气平。
流所赠张锡
章玄同（唐代）

黄叶因风下，甘从洛浦隈。白云何所为，还出帝乡来。
德升尚书再用前韵见示五绝 东斋夜坐
綦崇礼（宋代）

一时盛意气，四海竦风棱。我怀非此念，兀坐对青灯。
和伯寿秘监
韩维（宋代）

曾陪道论接清欢，屈指于今四十年。
不用笙歌娱上客，直将风十待高眠。
黄花一醉犹能否，白首相逢是偶然。
便欲投冠结闲伴，家山况与碧嵩连。
正月十九日四更起读朱文公年谱至天大明赋十二首 其十二
方回（元代）

开禧嘉定擅权臣，地下眉头想更颦。侂远传衣至亡国，止缘不用读书人。
游玉岩即事
胡榘（宋代）

谁穿石窦彻瑶空，绝胜吾儒一亩宫。
纵使风云来蔽塞，此心原自与天通。
残句门大要容千驷入
苏轼（宋代）

门大要容千驷入，堂深不觉百男欢。
再赋十绝 其八
葛胜仲（宋代）

清新十咏岂才疏，俗韵芜词尽扫除。佳句浪传真可惜，郊居斋壁莫轻书。
渊明菊盛开看之不厌
钱时（宋代）

金粟蟠心玉作团，渊明千古寄高寒。
苦无嘉客同清赏，终日凭栏尽自看。
挽妹婿汪汻四首
许月卿（宋代）

奉礼徒员外，京师枉治中。
二郎槐不做，四老橘成空。
三凤壁岩子，双龙宝剑雄。
万人真莫赎，愁绝老坡翁。
烧
刘子翚（宋代）

惹草荧荧熖，随风烈烈声。
欲临横涧断，忽上晚风明。
踸踔无潜迹，蒙茸有怒生。
尚余飞炉暖，培耔及春耕。
自霅还登舟
卫宗武（宋代）

日日上巑岏，吟边饱看山。笋舆穿岭遍，桂楫汎溪还。

芳草垂杨际，行云流水间。往来身不系，未羡白鸥閒。
无计
高翥（宋代）

无计留连日，争来断送春。
落花终日雨，流水一溪云。
山鸟呼名急，林梢著色新。
诗成真谩兴，吾懒事因循。
江楼独酌怀从叔
李群玉（唐代）

水国发爽气，川光静高秋。酣歌金尊醁，送此清风愁。

楚色忽满金，滩声落西楼。云翻天边叶，月弄波上钩。

芳意长摇落，蘅兰谢汀洲。长吟碧云合，怅望江之幽。
自京将赴黔南
窦群（唐代）

风雨荆州二月天，问人初雇峡中船。

西南一望云和水，犹道黔南有四千。
饮八十三翁何大仆池亭
庞尚鹏（明代）

花开频对客，地暖早逢春。促席飞金斝，临池脍玉鳞。

名园能共飞，皓首转相亲。倚郭青山近，窥帘碧草新。

壮心犹未老，短褐不言贫。尽扫风云梦，长留海岳身。

铅炉烹汞鼎，尘麈拂纶巾。日月壶中景，羲农世上人。
桂隐纪咏四十八首 其四十四 安乐泉
张镃（宋代）

潜通大壑水，一杯千虑散。只因都放下，如热病得汗。
饮陈侍御风节亭
许天锡（明代）

纤尘飞不到霜台，风节亭前长绿苔。石榻旧携明月坐，竹窗今为故人开。

客途只合添诗草，时序都将付酒杯。回首苍梧云黯黯，与君愁思望蓬莱。
田横岛石砚歌
赵似祖（清代）

田横兄弟能得士，五百英雄同日死。苍茫孤岛葬英魂，夜夜灵风吹海水。

水中突兀生云根，碧血斑斑浸清泚。落日寒潮没远空，老蛟捧出霞天紫。

阴云泼墨黯黯飞，鱼龙呵护终不毁。有客探胜游东莱，携归置我乌皮几。

摩挲三叹秋气高，义士精发今在此。燃镫阴夜光青荧，振笔疾书惊且起。

笔端恍惚鬼神来，口噀海涛落满纸。
又赋
文天祥（宋代）

寄兴逃吾病，吟诗老此生。
风高鸿雁起，晴久鹁鸠鸣。
野树辞秋落，溪云带雨行。
晚凉便懒坐，移傍竹阴清。
李朝议挽词
徐积（宋代）

一从洪井到处州，见说洪人总泪流。本望圣朝令久任，若论明泪合封侯。

高才所至都无事，厚德于今可镇浮。故作此诗传野史，不须铭记掩诸幽。
赠刘紫岩之南宗伯
方献夫（明代）

讲筵日日荷君恩，锡命新承宠渥蕃。留省事同分陕重，容台位称秩宗尊。

瑞云京口看何厌，春草江头梦不烦。汉室思贤长侧席，伫看双□□□□。
李英公勣
石介（宋代）

一言容易废忠谋，徇主从昏可自尤。
今日始知辜付託，当时齿指血空流。
依韵和武平别後见寄
梅尧臣（宋代）

溪远樯危一望遥，此焉凄绝府中僚。
已同雁鹜依清浅，共看鸾中上泬寥。
别岸无端萦细柳，回舟不忍过新桥。
醉来事事能生感，谁道愁肠酒易销。
偈颂一百零九首 其九十七
释可湘（宋代）

我此震旦人，到底少意气。放伊过界来，波涛起平地。

直指单传，有甚巴鼻。神光因为这些，著了娘生只臂。

是旃檀，是驴屎。等闲一嗅脑门开，二十八代西天记。
呈周松霭夫子即敬题诗文集后
钟大源（清代）

百川从东来，溟澥洪纤潴。鳌波势蜿蜒，潮汐昼夜趋。

两峰拔地起，屹然辟门枢。群山匝相向，苍翠清双矑。

以兹动峙秀，蔚为文物区。名儒代有作，约举宁云诬。

经义阐横浦，诗派盛悔余。夫子与曩哲，后先真合符。

早岁知六甲，诵习勤居诸。天赋特高朗，慧业畴能如。

牙签三万轴，一一穷根株。经史百家学，采撷皆膏腴。

下笔有神助，挥洒雄千夫。文足修五凤，赋欲超三都。

二十折郤桂，展翼鹏骞初。胶西策旋献，飘忽凌子虚。

名登淡墨榜，手拆红绫书。策马花簇锦，预宴桃含珠。

翩翩众争目，风度何容与。谓当列清美，簪笔承明庐。

校仇近天禄，同异标石渠。声名压班马，制作摩严徐。

庶几罄夙蕴，不负胸中储。然闻经术用，内外无或殊。

郎官应列宿，所贵繇通儒。文翁昔化蜀，千载贻良模。

夫子设吏治，守此长不渝。得官赴岭右，古邑龙城隅。

下车誓饮水，蔀屋和风敷。依桑童子乐，拔薤强宗除。

与民共休息，来暮歌欢姁。讼庭百无事，心迹莹冰壶。

闲儒䖮蛉笔，文献徵苍梧。伟行表彰亟，佚事蒐罗俱。

功不数范瑗，博岂夸杨孚。状嫌草木简，志陋虞衡疏。

书成媲康赵，体例近所无。仪州亦胜地，公暇幽怀摅。

卷帘据琴阁，景物如披图。锦绣江齿齿，蝴蝶山蘧蘧。

繁香离支熟，浓荫桃榔铺。蛮烟暗孔翠，瘴雨啼鹧鸪。

乡心每拨触，夫不吟欷歔。从来贤达意，捧檄为亲娱。

无何阙迎侍，远道嗟盘纡。南山摧乔木，恶梦鸺鹠呼。

趋装不隔日，矫首云模糊。轻舟郁林石，一叶还乡闾。

归披束晰句，抱恨增长吁。慈晖幸可报，强奉花间舆。

蓼莪递废咏，惨郁尤难舒。三釜背色养，空羡林间乌。

因之不再出，心益卑华膴。三径秀松菊，安此寂寞居。

贫堪傲彭泽，清本同莱芜。但欣著述富，不问岁月徂。

庭无惊飞雀，户有好事车。到眼茂桃李，侍膝偕璠玙。

质疑及豹鼠，释物先虫鱼。英才仰赅洽，乐育咸相须。

青云每接武，藉甚收时誉。贱子少志学，材质侪薪樗。

藏拙雅宜称，痼疾婴微躯。诗篇赖陶冶，里调呈皇荂。

拂拭有盛意，不以固陋拘。韩门列岛可，欧氏称圣俞。

自视直万里，奚止非其徒。名山业许睹，冀可裨颛愚。

酝酿何深厚，缃帙开琼琚。词气逼汉魏，格律兼杜苏。

管窥纵难尽，至味供寻咀。双声叠韵秘，余事分精粗。

钩辀复格磔，诘曲还崎岖。论著惊俗耳，欲读翻龃龉。

才大众长会，下学空喁喁。寒窗白醉暖，把卷微咿唔。

词澜障争倒，试手同提扶。岂徒贵文采，足润枯肠枯。

琅琅诵不辍，愿欲万遍逾。作诗志趋向，恐笑仍拘墟。
宿社祭斋宫与张野夫廨舍为邻信笔代简
许及之（宋代）

经时不见小于湖，已觉心源少辘轳。漫道斋宫邻廨宇，何殊弱辘隔蓬壶。

清谈每想追前辈，快睹何从换故吾。大阮端忧更堪忆，平安曾得近书无。
送魏中丞还河北
皇甫冉（唐代）

宁知贵公子，本是鲁诸生。上国风尘旧，中司印绶荣。

辛勤戎旅事，雪下护羌营。
明暗
刘克庄（宋代）

大士千眼而明，老子一只而盲。
或不夜能久照，谁籲天鸣不平。
响琴峡
李棠阶（清代）

峻坡下千丈，微径两崖逼。峭立半空悬，怒束一溪窄。

鸟兽森绝踪，蛟龙踞窟宅。天寒蛰不起，烟云满山泽。

我来踏长虹，慨然拟鞭石。鱼梁名自古，响琴理亦适。

空怀山水情，不见沧海客。驱马登绝顶，回看邈行迹。

独立千仞冈，举首日华赤。
秋游隙溪，饮草亭作
林占梅（清代）

修篁簇簇连沙汀，秋色苍然来草亭。岩云片片忽飞去，送到群峰入眼青。

杖头幸有百钱挂，村沽饮共桑麻话。曲涧清泉鸣似琴，平林冷淡秋如画。

樽前畅饮杯复杯，陶然诗兴酒边来。吟秋步入菊畦去，寒香插鬓笑颜开。

人生自古贵行乐，明朝还把游山约。数声牧笛催人归，前村已上如钩月。
秋水
徐积（宋代）

水与秋月色，清无一点瑕。有情山共远，无限日初斜。

鹭下沈寒苇，雁空遗暖沙。旋将堤畔木，学泛斗边槎。
途中阅曾运使所况文清集得四绝句寄之
赵蕃（宋代）

旧抄题作茶山集，每恨不多看易穷。
全编敢意落吾手，何自得之从长公。
落第后归终南别业
卢纶（唐代）

久为名所误，春尽始归山。
落羽羞言命，逢人强破颜。
交疏贫病里，身老是非间。
不及东溪月，渔翁夜往还。
三月二十八日枣柏大士生辰二首 其二
释德洪（宋代）

思虑不及处，但曰刹那际。不曰刹那际，宁当有三世。

于此刹那中，尚不容拟议。安得有死生，一切诸怖畏。

苦乐欣厌情，及分心境异。是名颠倒想，不名随顺智。

如人游梦中，所历经千岁。及其梦觉已，不过食顷耳。

稽首愿悲幢，发此不传秘。愿分无尽灯，酬此四弘誓。
冬日过练川黄东溪隐居
良琦（元代）

岁晚来寻黄处士，小艇晓入东溪云。水生柳下鹅鸭喜，日出沙溪鸥鹭分。

枸杞子香浮茗碗，枇杷花气杂炉薰。却怜清会难频得，明日南江又忆君。
七月三首 其三
韩淲（宋代）

拥砌丛生菊，何关老意多。浇花惊易燥，耘草喜成科。

枕腊尤宜睡，餐香岂待哦。渊明藏不尽，满把尚婆婆。
过友人村居
沈兆沄（清代）

弦歌出草堂，人静郑公乡。流水菊三径，疏窗山一房。

书含蕉叶绿，茶浥豆花香。随意清谈久，林深易夕阳。
陈提刑永仲以清名室志先德也诗以美之
王十朋（宋代）

庞公尝有言，我独遗以清。贤者于子孙，所遗良不轻。

颍川老龙公，落落前朝英。帝命作南伯，清德如广平。

宸翰一字褒，不啻华衮荣。是以自贤孙，持节蜚英声。

结庐桐城隅，室以清为名。仰不忝厥祖，俯能规后生。

我来聚星地，喜见此老成。公清不自言，蔼然著乡评。

时焉访其室，鄙吝不敢萌。如觌任棠水，似濯沧浪缨。

愿移清室风，于以清寰瀛。
跋司马才仲六论
朱翌（宋代）

温公言语药石谱，犹子文章星斗罗。家世有方能治国，宦游无地可降魔。

谛观深切著明论，平视贤良方正科。四海共知勋室后，享年孰似贾生多。
君表自西林还城中以诗二首为别
孔武仲（宋代）

天上优游侍从臣，还乡书锦坐生春。
不矜富贵知余事，同访溪山有故人。
方外笑谈无畛域，雨余泉石长精神。
西林路口嗟轻别，善护青云万里身。
补秀老遗
释德洪（宋代）

万壑摇苍烟，百滩渡流水。下有跨驴人，萧萧吹醉耳。
题唐子华枯木为曰川学士
倪岳（明代）

传君好画欲成癖，长缣巨轴堆满家。江南钟沈动连幅，更有吴满唐子华。

子华笔力独苍古，参天老木纷如麻。云中蛟龙怒且攫，海底珊瑚欹复斜。

大者时闻撼风雨，小者恍若迷烟霞。柔柯蔽空积苍翠，老干碍日争槎牙。

根蟠怪石起突兀，溪流斗谷随低洼。初疑三军罢远猎，旌旄十里犹毵㲚。

又疑八月渡河汉，彷佛博望初回槎。吴满公子墨妙者，往往落笔人惊誇。

松雪斋中脱见此，亦且退避相咨嗟。萧条异代感陈迹，至宝郑重谁能加。

还君此卷挂君壁，一扫凡品真涂鸦。
寓叹
陆游（宋代）

裘薄便冬暖，箪空畏午饥。
临成乞米帖，看入借车诗。
学古心犹壮，忧时语自悲。
公卿阙自重，社稷欲谁期?
读改元诏口号 其二
戴复古（宋代）

喜见新除目，焚香洗眼看。老儒居翰苑，正士作台官。

有道为时用，非才处位难。寄声崔与李，催促到长安。
葵花二首
刘克庄（宋代）

下了江南奏凯回，曹公鞅鞅未忘怀。
争知野老门庭冷，旌节无心忽自来。
芦
陈景沂（唐代）

一一溪边石，堆成几别离。
青蒲驶樯本，黄苇掠船墀。
话别从今日，云来是几时。
藏心栗黄蟹。归买配香炊。
感遇六首 其二
陆游（宋代）

士方贫贱时，藜藿苦不足。一朝得富贵，奴仆餍粱肉。

大胾食亚夫，空器馈荀彧。何如茆檐下，父子共饘粥。

我生有至愿，世世谢寸禄。有子复有孙，无荣亦无辱。
示志诚偈二首 其一
慧能（唐代）

生来坐不卧，死去卧不坐。一具臭骨头，何为立功过。
诗一首
余良弼（宋代）

万伪何缘斗一真，时间谩得面前人。生男种女多喑哑，果报元来必有因。
花落又作 其三
王鏊（明代）

鱼鳞满地雪斑斑，蝶怨蜂愁鹤惨颜。只有道人心似水，花开花落总如閒。
送同年泰和刘佥宪游岭南回
韩雍（明代）

事与心违久避名，忽思南海看升平。远乘范蠡扁舟兴，殊胜王猷雪夜情。

江上青山留不住，沙头白鸟故相迎。同年知己多零落，执手离亭百感生。
立秋后一日与朱舍人同直
徐铉（宋代）

一宿秋风未觉凉，数声宫漏日犹长。

林泉无计消残暑，虚向华池费稻粱。
旅行
孟郊（唐代）

楚水结冰薄，楚云为雨微。
野梅参差发，旅榜逍遥归。
绮罗香 岚君以木樨、素心与菊花同插一瓶，索赋
何振岱（清代）

淡艳容分，浓香莫辨，瓶胆井泉闲注。孤秀堪伤，簇影自成佳侣。

闲天气、新冷催霜，伴仙客、不眠凭树。展湘屏、忍耐西风，素心未合怨迟暮。

人间多少异趣。长恨多情不见，同时难遇。隐结芳因，约得一帘秋聚。

便从今、月淡禅初，有相对、浅吟低语。费安排、玉腕寒丛，整灯商瘦句。
野田黄雀行
曹植（两汉）

高树多悲风，海水扬其波。
利剑不在掌，结友何须多？
不见篱间雀，见鹞自投罗。
罗家得雀喜，少年见雀悲。
拔剑捎罗网，黄雀得飞飞。
飞飞摩苍天，来下谢少年。
赠竹隐
王绂（明代）

君家绕屋多修竹，檐外时闻响寒玉。雨歇林窗风日妍，春阴一榻侵衣绿。

闭户常令俗驾回，从教三径长苍苔。予今亦有王猷癖，直造休嫌数往来。
自胜业寺过铨德观
胡寅（宋代）

出岫无心倦即还，悠然信马望南山。
忽惊莲社青落合，却到蓬壶白日閒。
方士内丹论九转，导师平地设三关。
不知洙泗真消息，谁可相期一解颜。
采石春望
袁凯（明代）

夜泊青山渚，朝登采石矶。
蜀雪应消尽，吴船犹未归。
五湖花正落，三江莺乱飞。
同行王主事，此日亦沾衣。
送王仲贤郎中游天平山
强至（宋代）

近来好事数中郎，笑指秋山学楚狂。
绝顶去天应咫尺，回头平楚祗毫芒。
步侵猿鸟双藜杖，吟蓄云烟一锦囊。
日并尘游疏逸驾，自怜丘壑意空长。
奉和敦义张公洞
沈辽（宋代）

谁识此间非洞天，白云轮囷石斓斑。松篁蔽空世务隔，日月不动仙家闲。

金堂玉室不可测，霓旌羽盖终当还。蛟龙沉渊马空住，会与杨许来追攀。
西江月（再赋送行）
周必大（宋代）

藉甚新除刺史，归然鲁殿灵光。诏书催发棹讴忙。沙路从今稳上。

有喜刊除戎索，无劳远抚闽疆。日高龙影转槐廊。想见清光注望。
杂诗二十二首 其十六
刘敞（宋代）

凿井取泉饮，上山采薇食。岂不信憔悴，所愿皆我力。

泉也非难致，薇也亦易得。志士耻徒饱，众人苟所获。

牺牲畏刍拳，樊笼害羽翼。悟理宜在早，无为晚更惑。
夕次竟陵
张祜（唐代）

南风吹五两，日暮竟陵城。肠断巴江月，夜蝉何处声。
祝英台近 元夕后一日同雪持京少饮云臣斋头
陈维崧（清代）

软帘垂，孤馆悄，灯烬穗还亸。才过元宵，便有嫩阴做。

幸值俊侣嬉春，狂朋选夜，摒挡得、心情较妥。

斟红糯。醉后多恐尘寰，无计容留我。小海传闻，种露桃千颗。

与君擪笛宫墙，扫花洞府，剪几阕、霓裳偷和。
【双调】凌波仙
钟嗣成（元代）

菊栽栗里晋渊明，瓜种青门汉邵平，爱月香水影林和靖，忆莼鲈张季鹰，占清高总是虚名。光禄酒扶头醉，大官羊带尾撑，他也过平生。
灯前抚剑听鸡声，月下吹箫引凤鸣。功名两字原无命，学神仙又不成，叹吴侬何处归耕？日月闲中过，风波梦里惊，造物无情。
吊宫大用
豁然胸次扫尘埃，久矣声名播省台。先生志在乾坤外，敢嫌他天地窄，辞章压倒元白。凭心地，据手策，是无比英才。
吊郑德辉
乾坤膏馥润肌肤，锦绣文章满肺腑。笔端写出惊人句，解翻腾今是古，词坛老将输伏。翰林风月，梨园乐府，端的是曾下功夫。
吊全志甫
心交原不问亲疏，契饮哪能较有无？谁知一上金陵路，叹亡之命矣夫！梦西湖何不归欤？魂来处，返故居，比梅花想更清癯。
吊范子英
诗题雁塔写秋空，酒满觥船棹晚风。诗筹酒令闲吟咏，占文场第一功，扫千军笔阵元戎。龙蛇梦，孤兔踪，半生来弹铗声中。
吊曾瑞卿
江湖儒土慕高名，市井儿童诵瑞卿。衣冠济楚人钦敬，更心无宠辱惊，乐幽闲不解趋承。身如在，死若生，想音容犹见丹青。
吊沈和甫
五言常写和陶诗，一曲能传冠柳词。半生书法欺颜字，占风流独我师，是梨园南北分司。当时事，仔细思，细思量不似当时。
吊鲍吉甫
平生词翰在官商，两字推敲付锦囊。耸吟肩有似风魔状，苦劳心呕断肠，视荣华总是干忙。谈音律，论教坊，占断排场。
吊陈有父
钱塘人物尽飘零，幸有斯人尚老成。为朝元恐负虚星命，凤箫闲鹤梦惊，驾天风直上蓬瀛。芝堂静，蕙帐清，照虚梁落月空明。
吊范冰布
向歆传业振家声，羲献临池播令名。操焦桐只许知音听，售千金价不轻，有谁知父子才能？冰如玉，玉似冰，比壶天表里澄清。
吊施君美
道心清净绝无尘，和气雍容自有春。吴山风月收拾尽，一篇篇字字新，但思君赋尽停云。三生梦，百岁身，空只有衰草荒坟。
吊黄德润
一心似水道为邻，四体如春德润身，风流才调真英俊。轶前车继后尘，漫苍天委任斯人。歧山风，鲁甸麟，时有亨屯。
吊沈拱之
掀髯得句细推敲，举笔为文善解嘲。天生才艺藏怀抱。叹玉石相混淆，更多逢世事石高石爻。蜂为市，燕有巢，吊夕阳几度荒邻。
吊赵君卿
闲中展手刻新词，醉后挥毫写旧诗，两般总是龙蛇字。不风流难会此，更文才夙世天资。感夜雨梨花梦，叹秋风两鬓丝，住人间能有多时？
吊陈彦实
府垣岁月露忠肝，宪幕冰霜岂汗颜？何其意政生谗间，自甘心愿就闲，转回头梦入槐安。后会何时再？英魂甚日还？望东南翘首三山。
吊廖弘道
人间未得注金瓯，天上先教记玉楼。恨穹苍不与斯文寿，未成名土一丘，叹平生壮志难酬。朝还暮，春又秋，为思君泪满裘。
吊睢景臣
吟髭捻断为诗魔，醉眼情开被酒酡。半生才便作三闾些，叹翻成薤露歌，等闲间鬓发皤。功名事，岁月过．又待如何？
吊吴中立
语言辩利扫千兵，心性聪明误半生。莱芜穷又染维摩病，想天公忒世情，使英雄遗恨难平。寒泉净，碧草馨，为发幽冥。
吊周仲彬
丹墀未知玉楼宣，黄士应埋白骨冤。羊肠曲折云更变。料人生亦惘然，叹孤坟落日寒烟。竹下泉声细，梅边月影圆，因思君歌舞十全。
吊乔梦符
平生湖海少知音，几曲宫商大用心。百年光景还争甚？空赢得雪鬓侵！跨仙禽路绕云深。欲挂坟前剑，重听膝上琴，漫携琴载酒相寻。
热河三十六景诗 其十一 西岭晨霞
玄烨（清代）

雨歇更阑斗柄东，成霞聚散四方风。时光岂在凌云句，寡过清谈宜守中。
送苏叔大还岭南并游白下江都买妾
胡应麟（明代）

一枝南海见琅玕，词赋翩翩刷羽翰。彩笔半倾鹦鹉座，青衣群着鵔鸃冠。

言寻桃叶江都去，不待梅花碣石残。我亦南中行买宅，春风藜杖到长干。
江南道中
王之道（宋代）

江回山崦两三家，招颭东风酒旆斜。
羸马送曛行自急，峭寒欺客晚还加。
日边雁足应传信，竹外梅梢合放花。
指点东城归路鴪，一川流水闹栖鸦。
偈颂一百三十三首 其二十六
释居简（宋代）

乱山裹雪玉崔嵬，万行门庭八字开。惆怅善财归去后，寥寥不见一人来。
定子（此诗又见《杜牧外集》，题作隋苑）
李商隐（唐代）

檀槽一抹广陵春，定子初开睡脸新。

却笑吃虚隋炀帝，破家亡国为何人。
奸老革
李东阳（明代）

奸老革，天下宁有许多贼？潼关以东大有人，悔不尽杀江都以。

以不欲多多即乱，安得龙舟数千夫八万。君不见江都城外入图侬，那能更到丹阳宫。
白将军歌为吉轩令君赋
于慎行（明代）

君不见关西故将五陵豪，束发从军受六韬。莲花玉剑浮云骑，从击阴山塞月高。

又不见五云楼阁春窈窕，射策彤庭海日晓。碧衣行尽长安陌，玉勒银鞍弄騕袅。

君家甲第陇云东，文武家声霄汉通。已看彩凤鸣秦苑，早见仙凫出汉宫。

三年试政齐城宰，万树名花何罨蔼。函关却望紫气深，姑射山中春未改。

将军矍铄状如何，七十犹能击缶歌。廉颇善饭英风在，马援凭鞍壮志多。

封侯万户吾何有，庭种芳兰门种柳。结束还徵侠少游，十千一醉新丰酒。

齐城东去是三山，弱水蓬莱路不艰。郎君跪乞长生药，为驻仙人千岁颜。

吾闻黄河东来三万里，从亘榆关天际起。将军世泽亦如此，累累肘后何足比。
和秦寿之春晚偶成八绝
王之道（宋代）

轻阴还傍麦秋天，病怯春寒独衣锦。
老境不知行乐好，坐来芳树看莺迁。
某天资坦率人也性又刚褊偶以使事暂去行阙马上放目颇适野性作出郊一首简知我者
李光（宋代）

出郊何所欣，所欣在观眺。殷红著新枝，浓绿浮远峤。

悠然出尘想，快若追风骠。几年偪仄怀，儿女困嘲诮。

人生贵适意，官职岂不要。从来坦率性，痼疾难救疗。

沈湎与独醒，亦各以所好。鹤胫自然长，断之定号叫。

譬如食茶味，煎煎人外料。言行自有常，安能改吾调。

浩歌归去来，家有老德耀。永托烟云岑，终焉擅渔钓。
少年游 梦
孙云凤（清代）

梨云缥缈，东风料峭，寒恋绣衾重。庭院游丝，池塘芳草，句惹一春中。

锦屏昼永无聊甚，鸳枕乍朦胧。莫打黄莺，随他蝴蝶，飞入杏花丛。
偈颂七十一首
释了惠（宋代）

二月十有五，瞿昙开死铺。
摩胸告从时，椁示双趺处。
缩不来，展不去，
七手八脚一时露。
题四爱堂四首 其二
王士点（元代）

余所爱兮修莲，植之兮堂前。思夫君兮濂之水，濯冠缨兮叩渔舷。

莲馨富兮水泥烟，欲从之兮不我贤。
次韵送友人过山阴郡时夜别于舟中
张元干（宋代）

草草杯盘灿烛光，故人相对水云乡。涛江君去访秦望，丘壑我归为楚狂。

活国未逢三折臂，忧时空转九回肠。绝怜明发成南北，梦寐全无夜太长。
赠杨金山堪舆
黄公辅（明代）

君家有秘诀，千古得真传。一剑横河岳，五仓会谷川。

黄金凭法眼，绿树护新阡。不尽临歧意，注眸鸟外天。
寄亳州何郎中二首
陈师道（宋代）

西原追送未成旬，赫赫传声已迫人。
剩欲抄诗寄来使，尚能拂席致佳宾。
孰知简易归刘向，谁使循良作寇恂。
他日入东专一壑，少留余地许为邻。
和翁秘监彦深喜绝句四首 其四
程俱（宋代）

风铃相语纸窗鸣，拭缩饥鸦冻下惊。却忆剡木高兴尽，雪消江草唤悲生。
奉和圣制登三台言志应制
许敬宗（唐代）

中天表云榭，载极耸昆楼。圣作规玄造，轩阿复聿修。

高门符令节，形胜总神州。企翼抟禽萃，飞甍燕雀游。

缀星罗百拱，缘汉转三休。旦云生玉舄，初月上银钩。

妙管含秦凤，仙姿丽斗牛。形言防处逸，粹藻发嘉猷。

荷生无以谢，尽瘁竟何酬。
西江月 廿一史弹词第六段说十六国下场词
杨慎（明代）

六代瓜分世界，五胡云扰中原。纵横三百有余年。

几度交锋索战。

马过生灵齑粉，血流河洛腥膻。耳闻犹自不堪言。

有眼休教看见。
鸡声
梅尧臣（宋代）

鸡声踏晓呼，呼起扶桑乌。
含光如车轮，碾云踪迹无。
谁教夸父逐，远向邓林趋。
复复海底转，循环似辘轳。
惜落花，赠崔二十四
白居易（唐代）

漠漠纷纷不奈何，狂风急雨两相和。

晚来怅望君知否，枝上稀疏地上多。
黄山杂诗 其二
孙泉（清代）

名山刻画总支离，万熊千容到始知。高已难窥终爱瘦，险多不测乃称奇。

云随变幻无常致，松不雷同尽怪枝。若结茅庵青翠处，真修何必让安期。
寄题洋川与可学士公园十七首 其九 过溪亭
吕陶（宋代）

野亭傍幽溪，从此过溪去。平日已忘机，沙鸥何必惧。
老屋
缪徵甲（清代）

老屋重归秋气深，蟾光凉透薜萝阴。邻家亦有新还客，夜静初闻隔院琴。
诗偈 其四十
庞蕴（唐代）

心如境亦如，无实亦无虚。有亦不管，无亦不居。不事贤圣，了事凡夫。
桂枝香
周祖同（清代）

夫容别径，有尺简流传，古质斑凝。遗制开元绿字，数行堪认。

迢迢龙驿红尘道，秘灵文、上清仙境。暮云苍洞，沧桑重见，土花苔晕。

只旧殿、长生莫问，早钗钿成双，零落都尽。金碗人间，凄绝杜陵愁咏。

名山一片风流在，尽收藏、拓余完本。物犹如此，供人吟玩，替歌长恨。
飞水潭
成鹫（清代）

玉立云飞花满岩，天风吹雨下松杉。人间得此都无用，留洗青州旧布衫。
惜奴娇 其一
王之道（宋代）

不厮知名，怎奈向、前缘注定。一封书、便成媒娉。千里相从，恰似寻盟合姓。

泥泞。尚隔个、轿儿难近。薄薄纱厨，小驿夜凉人静。

红一点、暗通犀晕。花月多情，摇碎半窗清影。安稳。

悄不知、人痛损。
次韵张龙使君十绝
黎廷瑞（宋代）

尘里一笼天地窄，楼头万幅水云宽。
何当化作千年鹤，却伴辽东管幼安。
赠赵秀才
陈造（宋代）

衮衮红尘去，扁舟得挽回。
半生障日手，一笑沃愁杯。
应俗吾衰矣，论文子壮哉。
明年日边信，满冀好怀开。
送胡彦超
吴宽（明代）

年过四十不作官，还将短发笼儒冠。
平生一经已烂熟，胡为挟入桥门观。
前年乡书名始刊，曲江又避春风寒。
重来桥门住三载，打头矮屋聊盘桓。
朝齑暮盐不满盘，何须故人劝加餐。
日高对案笑扪腹，自有五色之琅玕。
侧身西北望长安，眼中一朵红云团。
天门欲往涩如棘，若比蜀道尤云难。
嗟哉出处谁得似，颇似吴下吴生宽。
吴生作诗忽盈纸，送君还到春闱里。
春闱多士多如蚁，勿将老少分忧喜。
君不见韩昌黎、张童子，同是陆公门下士。
昌黎文章如皦日，童子声名逐流水。
人生传世有如此，区区科第何难耳。
宿天台石桥
林季仲（宋代）

卧听泉声似雨声，直愁泥滑马难行。
世间疑事多如许，千百年来谁与明。
水调歌头·澹氏人安在
吴千能（宋代）

澹氏人安在，缥缈九霄间。我来唯有石屋，周览百寻宽。一曲中分夷险，两牖空光平布，满洞贮清寒。高歌自堪仰，何必论金丹。周贤士，知此意，薄秦官。一床一枕，依然犹伴白云间。门外俗尘如海，门里道心如水，谈笑足回澜。此事无今古，不信叩嵛山。
诗挽史魏公
释宝昙（宋代）

抱负元惊世，飞腾正及辰。
眼空天下士，坐稳日边身。
器业真王佐，词章动帝宸。
锦衣双白发，母子即天人。
田父招饮不赴
谢薖（宋代）

万钱供食如嚼蜡，百壶载酒如饮水。要知自古穷达人，脱略世味皆如此。

经旬不逢南邻伴，曲肱聊寄北窗底。田父剥喙扣我门，颇应昨夜灯花喜。

殷勤揽衣谢父老，陶令爱酒今朝止。伏雌可杀葵可羹，他日薄饭招邻里。

吾君恭俭似文帝，勿为酒醪伤谷米。
过保州
洪适（宋代）

艺祖枌榆社，唐人保塞军。百年邻毳幕，今日聚妖氛。

故老垂黄发，妍姬艳綵裙。白沟才一舍，何计可中分。
唐大飨拜洛乐章。归和
武则天（唐代）

调云阕兮神座兴，骖云驾兮俨将升。

腾绛霄兮垂景祜，翘丹恳兮荷休征。
再次韵谢之
邓肃（宋代）

四海王信州，志气老益壮。
家学九夷闻，人物万夫望。
若使在庙堂，天下无怨旷。
胡为一叶舟，也泛闽溪浪。
顾余真断梗，江淮付摇漾。
逢人辄倾倒，涉世无堤障。
既念越人瘠，仍欲郑声放。
斥下九天来，宜似幽怪长。
邂逅忽相逢，琥珀倾新酿。
大急赓歌诗，胸臆赖舒畅。
我语无余韵，日书甲乙帐。
得君驱鳄手，不忧潮阳瘴。
三年去国心，海隅日悽怆。
东家久不燔，稚子将无饷。
诗成皆置之，万事吾不仰。
那复思重裘，区区欲止谤。
明朝更可人，芒鞋穷好尚。
遥知翠微中，高谈得纵傥。
至乐麯糵间，虚名钟鼎上。
轻重不须论，杯行且酬唱。
菩萨蛮（十月十三日，宝应宰招饮，弟子常盼酒所指屏间画梅乞词）
陈造（宋代）

冰花的皪冰蟾下。松烟竹雾溪桥夜。斜倚小峰峦。依依同岁寒。

生绡明粉墨。浅笑犹倾国。恰似野桥看。飘零只等闲。
荣木
范成大（宋代）

薰风南来，木荣於兹。
木荣几时？黄落从之。
逝其须臾，坐成四时。
今我不学，殆其已而。
天旋地游，日月其根。
形息气徂，不亡者存。
去乡离家，莫肯过门。
猗欤先师，不我疪陃。
褰衣示珠，俾我复旧。
自我来归，十年不富。
孰蠹孰蛊，惟汝自疚。
冉冉荣木，霜华将坠。
天黑路长，屹蹶可畏。
隶也不力，奚取六骥。
脂车著鞭，一息而至。
萧宅二三子赠答诗二十首·石让竹
卢仝（唐代）

自顾拨不转，何敢当主人。竹弟有清风，可以娱嘉宾。
酹江月（扬州菊坡席上作）
曾协（宋代）

一年好处，是霜轻尘敛，山川如洗。晚菊留花供燕赏，金缕宝衣销地。旧观初还，层楼相望，重见升平际。小春时节，绮罗丛里人醉。

此日武帐贤侯，六年仁政，浃长淮千里。欲入鹓行仍缓带，聊抚竹西歌吹。紫塞烟清，玉关人老，宜趣朝天骑。香尘归路，旧游回首应记。
楼中故书连被兵尽亡去
艾性夫（元代）

楼无长物只遗编，直当山翁负郭田。
累世相传俱扫地，斯文忽丧岂非天。
不归老子茶肠里，知堕谁家酱瓿边。
我固道穷书更厄，西风危涕倍潸然。
祝英台近（登武夷平林）
刘应李（宋代）

濯沧浪，歌窈窕，云日弄微霁。屏倚间空，鹤去几何岁。尚留洞草倚青，岩花重碧，游泳处、露中风袂。

木兰舣。亭外冉冉斜阳，杯行尚联断。独凭危阑，解渴漱寒水。少须酒力还低，茶香不断，清与处、月明川底。
茶炉
释永颐（宋代）

炼泥合瓦本无功，火暖常留宿炭红。
有客适从云外至，小瓶添水作松风。
题友人寒山晓发图
汪中（清代）

苦雾初披万木丹，严霜欲下四山寒。天清野旷无人识，输与征夫彻晓看。
牵手
陈学圣（清代）

为谋家室结潘杨，花果槟榔满彩筐。祝罢无违偕老愿，双双携手咏同行。
景云楼为元光赋
欧大任（明代）

万峰西走白云平，二仲来时小径成。登望更谁知此意，楼前何限太行情。
寄京师亲旧
吕本中（宋代）

屋头橙实如李梅，庭下葵花深覆杯。豆田失雨不称意，野菊出覆虚见猜。

故人相望一尊酒，问我此住何时回。

江山空自污敲扑，笔砚洗复生尘埃。交情自惜少同调，人事只今多好乖。

欲随明月觅公处，限以白浪摇长淮。舟楫误逢蛟鳄横，岁月苦遭霜露催。

侧身西望莫回首，堂上书生心已灰。
蝶恋花
晏殊（宋代）

一霎秋风惊画扇。艳粉娇红，尚拆荷花面。草际露垂虫响遍。珠拆不下留归燕。

扫掠亭台开小院。四坐清欢，莫放金杯浅。龟鹤命长松寿远。阳春一曲情千万。
夔门即事
范成大（宋代）

峡行风物不堪论，袢暑骄阳杂瘴氛。
人入恭南多附赘，山从夔子尽侵云。
竹枝旧曲元无调，麴米新篘但有闻。
试觅清冷一杯水，筒泉须自卧龙分。
村居
韩偓（唐代）

二月三月雨晴初，舍南舍北唯平芜。
前欢入望盈千恨，胜景牵心非一途。
日照神堂闻啄木，风含社树叫提壶。
行看旦夕梨霜发，犹有山寒伤酒垆。
和子华湖上书事
韩维（宋代）

清霜彫远木，潩水溢西陂。画鹢凌空界，鸣鸥矫翠漪。

菊残犹可折，竹密不容窥。物我同真际，谁当惮四知。
明月逐人来（灯夕赵礼端席上）
张元干（宋代）

花迷珠翠。香飘罗绮。帘旌外、月华如水。暖红影里，谁会王孙意。最乐升平景致。

长记宫中五夜，春风鼓吹。游仙梦、轻寒半醉。凤帏未暖，归去熏浓被。更问阴晴天气。
天津至胜芳舟中偶占 其三
陈宝琛（清代）

夹水荷香忽满船，宛然放艇液池年。地偏自合花开晚，只惜相逢欲暝天。
次韵和丘秘校登长干寺塔
苏颂（宋代）

九劫半依山，经营昔甚艰。
周遭严佛宇，直上俯天关。
登陟缘梯严，淹留布坐悭。
椽楹亦涂附，棂槛遍朱殷。
白日分明到，青云咫尺攀。
龙潭斜影落，鸟翼怯飞还。
基构从吴晋，声名动朔蛮。
灯然时照耀，梵唱每循环。
往事稠重问，前朝指顾间。
谁知息心处，香火老僧间。
渔家傲
可旻（宋代）

路长。

人世罪冤知底数。前程不是无冥府。争似静焚香一炷。无行住。声声称念弥陀父。

罪业尽消生有处。弥陀愿力堪凭据。十念一心存旦暮。西方路。功成足步红莲去。
送陆楚生入阳羡采茶 其二
王世贞（明代）

阳羡春芽玉万株，新焙得似虎丘无。纵令王肃无情思，不与诸伧唤酪奴。
偈一百二十首 其三十五
释怀深（宋代）

九重天上官家敕，唤起西庵瞌睡人。为瑞为祥人莫问，金毛师子玉麒麟。
和游尧臣劝农韵
王炎（宋代）

传呼稳凭笋舆行，喜见漫山麦浪平。道上老农皆好语，年来瘦浪有新耕。

草深黄犊阳坡暖，雨过青蒲野水生。桃李阴中春事好，田家鸡犬亦欢声。
春馆
姚镛（宋代）

山馆四无邻，东风伴幽寂。瓶花羞晚红，庭草衒春碧。

猿攀松树枝，鹤踏苍苔色。麾之不肯去，听读麻衣易。
柳梢青 其五 金锁烟卷
吴湖帆（清代）

香侵樊口。一卷闲消受。寸寸丝萦心字透。灰也黄金铸就。

宴阑醉昵移时。个中滋味谁知。别有温柔难舍，合教辛苦相思。
代人作春闺怨十首 其七
朱升（宋代）

了了如欢杳杳悲，凝情尽日听乌衣。郎归莫作呢喃语，薄幸疑君说是非。
吟萝墅别松云叔之粤西
缪徵甲（清代）

风雨春将归，征人亦言别。忆昔全盛时，亭台绕曲折。

转瞬卅年间，家贫花亦拙。族父召我来，开卷时披阅。

今将有远行，离思如百结。梨花为人愁，片片飞香雪。
送温州楚屯田
梅尧臣（宋代）

雁荡山头鴈，如随太守来。
秋风既与至，春日定同回。
上宰无忘旧，明时必用才。
自於章句老，经册向萤开。
霅城
释元肇（宋代）

苕霅频年梦，今秋始一过。水霾寒气早，山出晚晴多。

巷陌喧菱市，楼台接棹歌。一般清绝处，城里见渔蓑。
别长安五首 其三
尤侗（清代）

十年踪迹漫劳劳，风雨周游有敝袍。短棹独临沧海阔，单车直敝太行高。

穷途恸哭谁哀阮，荒径欣奔自拟陶。且待向平婚嫁毕，指挥五岳属吾曹。
次韵上勉元规
张继先（宋代）

优游且消遣，认取本来人。
痛苦边是妄，杳冥中有真。
煎烦徒自累，恬惔即长春。
君岂知予念，予身非子身。
折杨柳十首 其七
薛能（唐代）

和风烟树九重城，夹路春阴十万营。唯向边头不堪望，一株憔悴少人行。
如梦令·友道雨翻云覆
王恽（元代）

友道雨翻云覆。胶漆几人持久。遣兴漫题诗，客至有钱沽酒。沽酒。沽酒。径入醉乡无有。
和王举元柏谷山院
韩标（宋代）

附骥游僧刹，天清晓色开。园林喷雨过，殿阁踏云来。

日转花阴薄，山深磴道回。凭栏堪写望，陇麦翠如堆。
晓晴走马河阳道中
王星諴（清代）

卅里郊原结队行，眼中风物媚新晴。平峦过雨青归树，寒草拖烟绿上城。

隔水稻香禽语妥，当风人影马蹄轻。天涯但得长如此，便倚鞭丝过一生。
莫宪使补官楚臬继参梁岳奉赠
皇甫汸（明代）

闻道除书下紫宸，沧江猿鹤恋征轮。共怜潘令閒居久，可讶山公荐启频。

湘浦兰芳违赠远，河阳花色待行春。汉廷典礼须君草，讵作梁园授简人。
忍冻敲诗二首 其一
郑用锡（清代）

蛮烟瘴雨暗江滨，瘦尽梅花悟昔因。到底不知风雪苦，策驴犹自觅前身。
上广东运副马少卿寿十口号
曾丰（宋代）

枢星转作内平星，内得其平外亦平。
贯索已沉牢口退，又随钱谷向南明。
隆兴书堂自警三十五首
陈淳（宋代）

始学何所主，以心为严师。
动作必内惧，隐微毋自欺。
偈颂二百零五首
释正觉（宋代）

不即不离，非取非舍。
自东自西，谁上谁下。
委曲也顺俗亡功，蓦直也应真不惜。
珠中有火君须信，休向天边问太阳。
敔来速尝新酒
刘敞（宋代）

徒咢无与同，徒歌无与和。徒行莫之友，徒语无所破。

慷慨一无徒，始觉从君过。欣闻酒新酿，堂有佳客座。

欢从尊罍罄，醉听冠巾堕。庶可效名士，因君读楚些。
新作春野亭
蔡襄（宋代）

太守职民治，诏书劭吾农。
载酒事缅邈，作室当廨中。
况凭轩牖高，中视田野功。
澹沲沐新泽，依微生柔风。
江潮涨新绿，山麓延朝红。
耕锄时节动，歌谣声意通。
惭非共理材，幸遘频年丰。
未厌畎亩乐，驾言谁相从。
经故洛城
王贞白（唐代）

卜世何久远，由来仰圣明。山河徒自壮，周召不长生。

几主任奸谄，诸侯各战争。但馀崩垒在，今古共伤情。
山居有感
薛嵎（宋代）

无忮复无求，山林终自由。
雪飞犹欠积，云住欲相留。
朋友疏因数，功名喜亦忧。
休休亭记在，此是死前休。
艮岳百咏 八仙馆
李质（唐代）

蟠桃初熟玉京春，圆屋如规户牖新。尽是瑶池高会客，岂容尘世饮中人。
卖药人处得南阳朱山人书
皇甫冉（唐代）

卖药何为者，逃名市井居。唯通远山信，因致逸人书。

已报还丹效，全将世事疏。秋风景溪里，萧散寄樵渔。
入关故人别诗
王褒（两汉）

百年馀古树，千里暗黄尘。关山行就近，相看成远人。
凤仙花
袁燮（宋代）

凤仙窈窕姿，阶前为谁容。
浅深十八本，形貌纷不同。
或饶鲜明色，巧笑双颊丰。
或作掩抑态，抬举差且慵。
忧彼积雨摧，爱此晴日烘。
施粉聊自喜，夺朱巧争雄。
荧荧似得意，惨惨如无悰。
妍媸孰与分，我欲为青铜。
西子信姝丽，无盐敢希踪。
并育亦已难，我欲为老农。
美者倍丰殖，恶者加蕴崇。
花神夜见梦，君可太匆匆。
正复容颜殊，等是紫与红。
何贵复何贱，有淡还有浓。
气类岂相绝，涂泽间不工。
胡为妄憎爱，襟度殊未洪。
君看宇宙间，物象无终穷。
化工大炉鞴，一一归陶溶。
而君独褊心，不少垂帡幪。
强分青白眼，力辨雌雄风。
物情固参差，宇宙要扩充。
一笑谓花神，差尔何颛蒙。
品彙岂无别，
畛域固有封。有生分美恶，
异路生西东。如何暗且劣，
并彼昌而丰。剪伐咸自取，
裁培本无功。形声及影响，
天然巧相从。人才有邪正，
用舍归至公。不闻堪与猛，
下比显与宫。包含贵周遍，
能否难混融。花神闻是语，
竦听鞠尔躬。再拜谢诲言，
坚垒不敢攻。
遗吴冲卿大飨碑文
韩维（宋代）

苍碑剥龙螭，突兀古殿侧。
世变文字异，岁久苔藓蚀。
谅非好事者，尘土未尝拭。
我来仰首看，百过不自息。
曩者魏方盛，帝丕托威德。
驰驱百万众，南指斗牛域。
誓将殄氛祲，饮马长江邑。
翠华郁回翔，高会夸故国。
肃肃环佩响，煌煌羽旄饰。
鼓钟何镗鎝，淮汉为震仄。
罢飨示得意，摛文永才勒。
从臣梁孟皇，隶法当世特。
奉诏无与让，淋漓奋其墨。
尔来几千岁，卓卓见筋力。
端庄九鼎重，劲挺群珪植。
威仪商山老，气象汉庭直。
惟昔铭栒戈，先儒固难迹。
况我鄙陋极，视此空叹惜。
常恐日磨灭，不辨点与画。
呼工模于纸，一扫见白黑。
缄包比琼瑶，把玩废寝食。
于时大经九，有诏讲谬忒。
刊之太学中，为后代法式。
冲卿邦家彦，学问古今积。
辞端海鲸连，笔力霜鸷击。
况兹服儒官，洒翰固其职。
楷模所流传，历世动千百。
自非体法正，徒使观者惑。
厥初篆草隶，根本君已极。
聊持钉张玩，庶以参得失。
戊戌生日二首 其二
方回（元代）

客舍逢生日，邻家送寿星。循彝须答礼，恃熟莫忘形。

把笔迟赓和，开樽共醉醒。五儿一随侍，心窃愧椿庭。
赠吴云叟
李彭（宋代）

宛城居士如冰雪，大药亲逢悟禅悦。丹霞正印君得提，洞下灵源渠未绝。

净名杜口涉言诠，口如布谷意莫传。心猿睡起六窗净，为君作戏弹无弦。
天重山中夜坐次韵
本奫（清代）

更阑不禁冷烟浮，竹磴松亭倩客游。最爱碧池明月下，霜鸿写出一天秋。
读鲁晋
石介（宋代）

节似鲁公犹被陷，忠如裴度亦遭谗。上无明主奸邪胜，我读遗篇泪满衫。
送陈子真 其一
黄裳（宋代）

木笏青衫便染尘，久思风骨始知真。有无悟道何妨仕，俯仰趋时只为贫。

静向画图看五骥，急来华省侍双亲。茶园送客诗犹在，空恨芳樽失故人。
更始时长安中语
佚名（魏晋）

灶下养，中郎将。烂羊胃，骑都尉。烂羊头，关内侯。
山泉煎茶有怀
白居易（唐代）

坐酌泠泠水，看煎瑟瑟尘。
无由持一碗，寄与爱茶人。
赠恽子正叔
陶自悦（清代）

我昔渡江来，与君隔吴越。君今渡江来，与我去咫尺。

咫尺咫尺不相见，江涛拍天雨脚乱，道无行车泥没骭。

君折江蓠当薇蕨，我抱青箱营束帛。井底双龙枯欲死，羝羊触藩那可出。

楚云蜀月空消息，五岳峥嵘起胸臆。酒酣叫五卢，百万恣一掷。

宁投白璧赠青蝇，不惜黄金买骏骨。喜君来，迟君久。

饮君酒，握君手。爱君知君情独苦，怀抱欲吐不得吐。

空山昨夜吊蟪蛄，江上何人妒鹦鹉。我有朱弦琴，为君鼓再行。

越音凄微不可听，故都烟树空冥冥。楚歌激越惊鬼神，坐客掩耳心屏营。

漫漫长夜鸡不鸣，天寒日暮离愁深。赠君芙蓉花，芙蓉惨无色。

赠君杨柳枝，杨柳不堪折。我有匣中龙，一雄复一雌。

与君结佩相扶持，跃水变化会有时。
题韩伯声涉趣园八景 其一 遐瞩楼
张萱（明代）

棋罢吟残拄颊，天开日朗凭栏。赢得一双白眼，饱看万里青山。
恩遣戍滇纪行
杨慎（明代）

商秋凉风发，吹我出京华。赭衣裹病体，红尘蔽行车。

弱侄当门裹，怪我不过家。行行日巳夕，扁舟歙潞沙。

扬舲天津口，回瞻见牛斗。风吹紫荆树，月照青杨柳。

逆流溯漕河，相顾慎风波。荒村聚豺虎，夹岸鸣蛟鼍。

仆夫困牵挽，防吏苦嗔呵。徐沛洪流溢，沧溟浴白日。

聚落鸡犬空，衔舻羽毛疾。暗滩持楫防，洄溜扬帆慄。

维缆依鹳巢，搴蓬迩鲛室。乘月下吕梁，侵星过白杨。

漫岸憬失道，孤舟郁相忘。喧豗见叠浪，极眺无连冈。

阴霞互兴没，湅雨倏淋浪。湿薪戒传火，空囊愁绝粮。

信宿万籁平，邻舟动欢声。闻鸡共起舞，买鱼贺兼程。

夕泊秦淮岸，朝逗维扬城。愁听玉箫曲，懒问琼花名。

畏途险巳出，胜地心犹惊。真州对瓜步，分岐当去住。

翘思铁瓮云，怅望金陵树。江浮惧涛澜，陆走淹霜露。

移船鹭洲来，弭榜龙江隈。故人同载酒，一醉雨花台。

高台多古今，百虑盈疏襟。琴弹别鹤调，笛喝飞鸿吟。

临风惜南鹜，揆景恨西沉。江程始挂席，江月照采石。

招摇西北明，水雾东南碧。铜陵梦里过，赭圻望中隔。

浔阳见市廛，湓浦异潮夕。马口歌独漉，鱼山侯风宿。

西塞渔父矶，东陵道士洑。估客叹浮萍，放臣悲落木。

秋惊赤岸枫，霜谢黄州菊。龟山汉阳县，鹄矶遥可见。

披襟倚山阁，开图对离宴。鲜飙蘋末来，馀霞波外绚。

枕底鸣飞湍，舷际失江干。仙子驻鹤峤，王孙斗鸭阑。

云开君山出，壑归洞庭宽。乾鹊噪危樯，连连一何迅。

试叩巴峡船，果得家乡信。时序感孤怀，风烟集双鬓。

江陵初解帆，苍皇理征衫。家人从此别，客泪不可缄。

腾装首滇路，问愁程楚岩。楚水萦沅澧，楚岸秀兰芷。

古墓识昭丘，遗坊号珠履。珠坊青芜繁，昭丘白云屯。

伤心枫树林，回首桃花源。天寒行旅少，岁晏霜霰烦。

界亭四十渡，羸马不成步。幽篁讵见天，密箐才分路。

营窟半卉裳，人烟尽槃瓠。戾虫啸落景，暴客当官戌。

驱车先发煦，投驿迟瞑雾。溆浦涔阳连，龙摽夜郎天。

远游吊屈子，长流悲谪仙。我行更迢递，千载同潸然。

一叶崇安渡，千波竹箭急。鬼方昔云遐，罗甸今初入。

阴霾暄凝交，瘴岚昏晓集。长亭此驿遥，只尺如棘涩。

石行蹶昆蹄，沙炊咽蒸粒。断肠盘江河，销魂宠嵷坡。

军堡鸣笳近，蛮营荷戟多。三辰晦光彩，七旬历滂沱。

罽衣行风舞，芦笙眺月歌。可怜异方乐，令人玄鬒皤。

烟霜穷琐旅，茝若开芳序。迎睫平原来，还顾残山去。

喜见青松林，却辞黄茅屿。滔滔岁已周，望望且夷犹。

衣尘何暇拂，足茧不能休。碧鸡俪金马，滇海昆池泻。

五尺常頞道，万里唐蒙野。隋将仆碑川，汉相连营下。

我行更向西，绵力倦攀跻。硪碌穿危磴，蜻蛉控绝溪。

点苍明霁雪，抱珥饮晴霓。蒲塞重关峻，兰津毒草低。

枝寒鸩鸟下，花煖杜鹃迷。淜环蜮射渚，畷入象囲畦。

莹角髦牛斗，斑文笮马嘶。缅书涂贝叶，𤏡照燧松梯。

风景他乡别，天倪吾道拙。云山巳乱心，风尘仍结舌。

出门各自媚，失路为谁悦。桑落岂忘忧，芃觿讵申结。

龙吼雄剑鸣，骥歌唾壶缺。苍苍七星关，几时却东还。

瀰瀰三峡水，奚啻隔中沚。黄犬代书邮，青龙借归舟。

雁翼翔廖廓，猿声递阻修。何由一缩地，暂作锦江游。
山中楚辞 其四
高似孙（宋代）

若古兮多奇，御夏兮高明。蹇千山兮在下，石吐泉兮泠泠。

采新果兮半熟，被疏絺兮全轻。非老子兮孰悟，亦晋人兮予盟。

风来南兮洗琴，棋落落兮争声。心有官兮自玉，天相知兮同醒。
秋日蔡别驾允寿招同黄别驾戊谭司马祖同孔司马鲁左诸君饮寓斋即事二章 其二
姚燮（清代）

远来佳气似春深，拂拭岚光到案琴。肯判良期随泛泛，各含至妙息愔愔。

林间过鸟无争翼，天际孤云有住心。日落大河风渐峭，病馀黄叶尚能任。
极相思
姚燮（清代）

五更楼上闻钟。梦荡锦窝红。烛摇钗影，月揉花影，帘隔当中。

却尾推幺浑强事，一声声、腕懒弦松。相留不住，相看不语，醉汝愁侬。
雨馀便有秋意夜闻络纬声甚急
周紫芝（宋代）

朝来三尺雨，一洒遍原隰。秋风扫快霁，凉气便相袭。

幽人倚寒窗，睡眼已生涩。淅沥闻井梧，风枝摆馀湿。

推枕夜未央，牵幌月还入。凄然裘褐念，感此络纬泣。

嗟我岂不知，索衣寒无及。家机卧空轴，麻缕无可缉。

殷勤语秋虫，相煎何太急。谁能太早计，不死会当给。

吾言甚酸寒，不足劳掇拾。书之示二豪，以当一笑集。
冬夜
陆游（宋代）

北斗挂屋角，西风惊雁群。
山寒岁云暮，人静夜中分。
酒滴糟床雨，香生纸帐云。
眼花书课减，旧学失锄耘。
金刚随机无尽颂·善现起请分第二
释印肃（宋代）

降伏在何人，能言不能声。
解语非关舌，廓然风月清。
济源上枉舒员外两篇因酬六韵
白居易（唐代）

歇手不判案，举头仍见山。
虽来鞍马上，不离诗酒间。
济源三临泛，王屋一登攀。
犹嫌百里近，祇得十日闲。
明朝却归府，尘事如循环。
犹听瑶华曲，稍开风土颜。
伯常少留别业寄诗索酒因以奉报
曾巩（宋代）

未拥双驺谒汉庭，暂留车马憩林坰。
多情置驿邀佳客，好事磨林勘旧经。
芳草连门三径远，朝云临幌数峰青。
春醪有禁无繇寄，谁为江潭访独醒。
行路难·其一
李白（唐代）

金樽清酒斗十千，玉盘珍羞直万钱。(羞 同：馐；直 同：值)
停杯投箸不能食，拔剑四万心茫然。
欲渡黄河冰塞川，将登太行雪满山。(雪满山 一作：雪暗天)
闲来垂钓碧溪上，忽复乘舟梦日边。(碧 一作：坐)
行路难，行路难，多歧路，今安在？
长风破浪会有时，直挂云帆济沧海。
钓鱼图
贡性之（元代）

溪树苍茫带晚烟，溪流逆上似登天。归来钓得鲈鱼美，只博西窗一觉眠。
暗香 绿萼梅
曹贞吉（清代）

墙阴淡白。算雪晴未久，换成春色。一剪蘼芜，移上枝头弄轻碧。

照水空明数朵，认树老、雨痕交蚀。大好是、洛浦相逢，寻翠羽消息。

桥侧。闻夜笛。笑寂寂玉鳞，月中难觅。九嶷旧客，又向蟠螭露仙迹。

转眼青青似豆，还记取、前身萧瑟。摇落处，苔影薄、依稀见得。
大中祥符五岳加帝号祭告八首
佚名（隋代）

瞻言太华，奠方作镇。
典册是膺，等威以峻。
上公奉备，祀宗荐信。
介祉万邦，永配坤顺。
即事
许梦青（清代）

年来豪气独纵横，醉里高谈四座惊。自惜此身还自壮，敢将白眼傲公卿。

勘破中忙误此生，故耽诗酒不争名。为言世上劳劳者，从此无教俗虑萦。

为爱园林养性情，一生清福艳春明。何修更作司香尉，閒把名花细品评。
送圆侍者
释月涧（宋代）

香林侍云门，阅十八寒暑。刚把野狐涎，涴却所衣褚。

汝侍吾笔砚，我元无一语。乃以羊角峰，蘸竭东湖水。

学本无止法，犹海深无底。斥鴳从卑飞，大鹏九万里。
六月十六夜宿万山迓少保大司寇总制洪两峰先生四首 其三
林光（明代）

凉浸万竿竹，清恬一夕眠。澄江深洽地，明月正当天。

山水僻元在，云霞性本便。会看贤总制，功业照凌烟。
碧山吟社次侍御王石沙韵
张选（明代）

耆英吟社凤泉南，旧径苔侵迹尚谙。挺挺碧枝双树在，泠泠玉液半池涵。

幽栖原与幽人共，好句还凭好景探。分付山僧善持护，莫教尘染故诗龛。
河汾五贤咏五首 其三 文中子
薛瑄（明代）

古人不可见，古俗宁复淳。依依万春乡，疏属连清汾。

良时旷莫与，鸣鸟寂不闻。悠悠礼乐志，终与麋鹿群。

颓波逝东极，寒云满西津。惜哉经世言，淆杂多芜榛。

时无伊川子，此意将谁论。
燕邸漫兴五首 其五
罗万杰（明代）

五年踪迹半奔波，偃蹇风尘容易过。眼见交游零落尽，心知世事覆翻多。

谋身拙比居巢鸟，迕俗痴如扑火蛾。罄典春衫偿酒债，贪他醉貌几回酡。
赠张幼量先生
袁藩（清代）

离忧几载黄山道，秋雨重来坐草亭。多难对看双鬓白，晚凉独眺乱峰青。

半窗蕉叶愁中老，满座松风雨后听。莫忆前游不成醉，沙溪依旧水泠泠。
破虏凯歌二十四首 其三
周麟之（宋代）

云航飞下北通州，弭楫胶西一战收。千七百艘同日尽，始知飞将有奇谋。
惜奴娇·瑶阙琼宫
巫山神女（宋代）

瑶阙琼宫，高枕巫山十二。睹瞿塘、千载滟滟云涛沸。异景无穷塘，闲吟满酌金卮。忆前时。楚襄王，曾来梦中相会。吾正鬓乱钗横，敛霞衣云缕。向前低揖。问我仙职。桃杏遍开，绿草萋萋铺地。燕子来时，向巫山、朝朝行雨暮行云，有闲时，只恁画堂高枕。
六哀诗 徐冢宰石麟
夏完淳（明代）

忠襄老成人，夙昔抱明哲。秉钓右天子，贞简懋嘉节。

沧海副车空，平陵鼓声绝。五朝有遗则，景光亘千叶。

遗恨楚社亏，秦仇竟未雪。高山流清音，一往风益烈。
子夜歌 其三
王鸣雷（明代）

门前乌桕树，是侬别欢处。门前老鹁鸪，生子白头乌。
杂言题刘仲恭少岩图
黎民表（明代）

何云雾之灿旧，而苔藓之斓斑。划层厓之中断，闻流水之潺湲。

长松萧瑟散竽筑，泠风载鹤而往还。纳长春之景，耀驻日月于山间。

意蓬瀛之不可涉兮，曰太行之𡾴𡾟，走千里而开壶关。

悬梯织铁倚天璧，金堂玉霤非尘寰。帝令倏忽凿浑沌，豢龙之子来追攀。

面岑青兮翠观，列蕙榜兮兰室。绕九光以怡颜，鍊五石而永日。

步徙倚以忘归，抚荣观其如失。虽封圭与緤组，终撄情乎兹术。

噫，丹青之纷诡兮，乃气象之移人。岂予见似而惊眙兮，知久蹭蹬乎风尘。

君候千里騕䮍之身，白环世业方嶙峋。安能从黄石而脱屣，望清溪而垂纶。
度岁以来雨雪连绵晴日颇少寒气愈盛因成长律
缪公恩（清代）

两月才能几日晴，六花时作打窗声。冻云不遣东风解，冷絮将填大海平。

积素庭轩常没胫，凝寒草木尚含萌。围炉呵砚吟扪鼻，兽炭频添酒独倾。
新雁过妆楼（乙巳菊日，寓溧阳，闻雁声，因动脊令之感。）
张炎（宋代）

遍插茱萸。人何处、客里顿懒携壶。雁影涵秋，绝似暮雨相呼。料得曾留堤上月，旧家伴侣有书无。谩嗟吁。数声怨抑，翻致无书。

谁识飘零万里，更可怜倦翼，同此江湖。饮啄关心，知是近日何如。陶潜尚存菊径，且休羡松风陶隐居。沙汀冷，拣寒枝、不似烟水黄芦。
双溪拖练
高魁（明代）

南北周遭绕素流，元龙双戏海门秋。波澄汉口铜为柱，浪稳虞门蜃作楼。

花石遂看鱼变化，松明无复蚌沈浮。鲛人泣尽风涛里，怪底明珠不忍投。
感怀
何士域（明代）

步出北郭门，遥望北邙土。多少锦绣人，孤坟茫无主。

白昼走狐锦，清宵嗥豺虎。榆柳纷成行，一叶一风雨。

萧萧总愁人，无非关情处。俯仰看乾坤，侧身阅今古。

服食求神仙，鸾鹤效冲举。王乔并偓佺，差可相与语。
居闲
俞桂（宋代）

富贵人所原，贫贱不堪忧。
自有兰蕙清，非比萧艾羞。
功名如露草，飘瓦若虚舟。
千载傥相遇，皋夔及伊周。
苟使穷未达，一壑营一丘。
出处谨吾节，斯心已细筹。
【双调】雁儿落过得胜令_燕莺语
未知作者（元代）

燕莺语喧，媚景致真堪羡。梨花开白玉蕊，杨柳吐黄金线。
梨梨人醉杏花天，仕女戏秋千。四季春为贵，风流除禁烟。思贤，幸遇重相见；
姻缘，心坚石也穿。
梨梨正炎天暑气暄，近石枕藤床簟。喜浮瓜沉李香，堪散发摇亻丸扇。
梨梨避暑赏荷莲，时遇太平年。柳外兰舟过，鸳鸯绿水边。思贤，幸遇重相见；
姻缘，心坚石也穿。
梨梨景清幽图画妍，山翠色更经变。金风吹梧叶凋，促织儿声相怨。
梨梨时遇晓霜天，黄菊绽金钱。红叶胭脂染，黄花山径边。思贤，幸遇重相见；
姻缘，心坚石也穿。
梨梨雾沉沉瑞霭偏，昏惨惨寒云战。滚团团柳絮飞，斗纷纷梨花片。
梨梨正是风雪酒家天，宝鼎内龙涎。暖阁红炉坐，金杯捧玉船。思贤，幸遇重
相见；姻缘，心坚石也穿。
梨梨青旗绕画竿，玉臂鸣牙板。花藏卖酒家，烟锁垂杨岸。紫燕语声喧，黄鹂韵
绵蛮。唤觉东君梦，春光图画看。春残，酿酒无何限；对狼山，乾坤一醉间。榴
花红照眼，杨柳青迷岸。荷舒翡翠盘，梅结黄金弹。避暑画楼间，纨扇葛巾单。
陌上锄田汉，檐花背上干。清闲，时复衣沾汗；对狼山，松风六月寒。西风落日
寒，老树昏鸦晚。白古渡湾，衰草黄芦岸。归雁落沙滩，天边断云残。剑锋齐
排绿，枫林偏染丹。凭栏，莫向江桥看；对狼山，描来图画间。冬深草木干，云
冷江天晚。一天玉树残，六出琼花散。何处觅蓝关，低压暮城寒。玉琢峰高下，
良工画笔难。云间，剑插银光灿；对狼山，偏宜雪里看。叹光阴似水流，看日月
如翻手。论颜回岂少年，算彭祖非长寿！
梨梨恰才风雨替花愁，今日早霜降水痕收。拈指冬临夏，须臾春又秋。凝眸，尧
舜殷汤纣；回头，梁唐晋汉周。梨指甲摘
梨梨宜将斗草寻，宜把花枝浸。宜将绣线寻，宜把金针纟任。宜操七弦琴，宜结
两同心。宜托腮边玉，宜圈鞋上金。难禁，得一掐通身沁；知音，治相思十个针。
次韵答秦觏见赠
晁补之（宋代）

修身贵日新，如草陈叶换。
请看弦上矢，岁月不可玩。
文章得蛙釜，虎以皮遘难。
兹事从古然，吾党奚独惋。
秦君好学勇，决胜百马汗。
宵行委明月，屡得按剑盼。
鄙夫晚更事，前猛窘新懦。
怜君亦自喭，意满怀不散。
谁为倾国媒，尚此琼英粲。
期君似椓罝，无以无人慢。
除日暮放鲫鱼於月池者九夜再得六复秉烛放之
钱时（宋代）

除夕生鱼有异逢，挑灯两度散春风。
莫言九六无心得，须信乾坤一念中。
项服善知县和诗酬以三绝并简林致一教授 其一
王十朋（宋代）

胆落庭中雁鹜群，宁容摘纸舞微文。鄱阳贤令知多少，惟有鄱君与项君。
六言
章甫（宋代）

儿女逼人咄咄，交朋笑我悠悠。
幸逢边塞无事，但愿山田有秋。
与施乃庚郭乃承李尔冲登乌石山
章甫（宋代）

闻道乌山好，相邀踏翠微。近城无市气，入寺有禅机。

百道阶泉古，千重锦绣围。登临贪景胜，戴月乃言归。
七不堪诗七首
宋祁（宋代）

七不堪，束绅对文案。
史若凫鸭趋，文惊朱墨抏。
王广渊郎中挽诗
刘攽（宋代）

家本秦川贵，旧传淮水占。省郎时望在，公族主恩兼。

转烛风何急，栖尘草正纤。襄阳今罢市，涕泪万人沾。
成都一月奔走人事喜於赋归
程公许（宋代）

轮蹄雾涨九衢尘，役役人间祗是亲。
随分世缘聊复尔，暂归还我自由身。
寄潘伟修孝廉
鲁克恭（清代）

隔山山不高，隔水水不深。山水自渺渺，怀君空有心。

亭间阒无人，明月挂高林。仿佛见美髯，履綦不可寻。

斗酒有异香，孤桐有好音。不见玉山颓，谁复理瑶琴。
与韩子苍六首 其二
释德洪（宋代）

从来未悟不曾迷，一见庵僧更不疑。脱体现前无亸避，鼻头向下少人知。
宫词四首
吴百生（宋代）

钧乐云中动，銮舆天上行。
百花齐醉日，孤月独明更。
不漏频催酒，金炉细结甍。
春秋有常幸，日日调清平。
蜀冈南麓
刘敞（宋代）

山深行易迷，南麓偶清旷。鸡犬鸣谷中，樵童戏岩上。

茅茨肖浮居，牖户相背向。竹径通往来，清阴亦弥望。

白头三四老，相见语欢畅。心疑避世子，形迹一何放。

行将从之游，自恨苦羁鞅。不能问姓名，聊作招隐唱。
用韵送夔师何侍郎以待制奉祠东归
项安世（宋代）

瀼水横通江水，巴山直下巫山。
山水光中坐啸，犹嫌不似鸥閒。
如梦令 雨夜怀珧书妹
季兰韵（清代）

深户绣帘风动。细雨黄昏愁重。忆得送行时，一把泪珠相送。

如梦。如梦。只有自家心懂。
酒泉子
曹勋（宋代）

帘幕闲垂。密密围毡红兽暖，有人陌上冷征衣。未成归。

檐间鹊语卜归期。应是疑人犹驻马，琐窗日影又还西。翠眉低。